EFF aan Ramaphosa: ‘Ons hét jou gewaarsku oor Nene’Julius Malema Foto: ANA Julius Malema, leier van die EFF, het Maandag ŉ sterk bewoorde brief aan pres. Cyril Ramaphosa gerig waarin hy hom vra om Nhlanhla Nene, minister van finansies, van sy pligte te onthef. Malema het Nene se verbintenis met die Gupta-familie as rede vir dié versoek aangevoer. Die EFF-leier het verder gesê die land se ekonomie sal nie gestimuleer word onder ŉ “minister van finansies onder verdenking nie”. Dit het Maandag in die media aan die lig gekom dat Nene vir Ramaphosa versoek het om hom af te dank nadat hy verlede week voor die kommissie van ondersoek na staatskaping erken het dat hy die omstrede Gupta-familie by meer as een geleentheid tussen 2009 en 2014 besoek het. Nene het Vrydag die land om verskoning gevra omdat hy nie vroeër sy besoeke aan die Guptas bekendgemaak het nie. Verskeie groepe van die samelewing, waaronder politieke partye, het reeds beroepe op Nene gedoen om die waarheid te onthul oor sy verbintenis met die Guptas óf te bedank. Dít nadat hy ook onder verdenking was in ŉ mislukte olietransaksie in Mosambiek waarin sy seun ŉ belang gehad het terwyl Nene voorsitter van die openbare beleggingskorporasie (PIC) was. In die brief het Malema gesê die EFF hét Ramaphosa tydens ŉ parlementêre debat gewaarsku dat Nene nie so “silwerskoon” is as wat sekere mediagroepe hom bestempel nie, maar dat Ramaphosa nie onmiddellik opgetree het nie. “Die werklikheid is dat jou minister van finansies, Nhlanhla Nene, vriende was met die Gupta-misdaadsindikaat, hulle gereeld besoek het, sensitiewe staatsake met hulle bespreek het en daarom een van die mense is wat staatskaping en korrupsie bewerkstellig het,” het Malema in die brief geskryf. Malema het gesê die EFF het spesifiek daarop gewys dat Nene gevaarlik is en “nie die tipe ou wat almal dink hy is nie”. Hy het ook gesê dat hulle ŉ brief aan Nene gerig en hom sekere vrae gevra het. Malema het bygevoeg dat Nene in geen posisie van vertroue kan wees nie omdat hy ŉ leuenaar en ŉ manteldraaier is. “Meneer die president, ons weet vanuit betroubare bronne dat die huidige openbare onthullings oor jou minister van finansies nie volledig is nie. Daar is verskeie ander sensitiewe verwikkelinge rakende hom wat hom onbekwaam laat om ŉ lid van die uitvoerende [gesag] te wees,” het Malema gesê. “Jy moet dié geleentheid van sy vervanging benut om ontslae te raak van alle ander lede van die uitvoerende gesag wat onder verdenking is.”